Hjólreiðakeppnin Tour de Ormurinn fer fram laugardaginn 11. ágúst . Þetta er í sjöunda sinn sem keppnin er haldin . Tour de Ormurinn er skemmtilegur viðburður sem haldinn er í dásamlega fallegu umhverfi og er metnaður lagður í að umgjörð keppninnar sýni austfirska menningu , sögu og náttúru . Keppnisvegalengdir eru tvær . Annars vegar 68 km og hins vegar 103 km og er boðið upp á bæði einstaklings - og liðakeppni . Hjólað er umhverfis Löginn í styttri hringnum en inn í botn Fljótsdals í þeim lengri . Rás - og endamark er á Egilsstöðum . Í Tour de Orminum er mikil áhersla lögð á að tryggja öryggi keppenda og er unnið í góðu samstarfi við Vegagerð og lögreglu . Fjöldi sjálfboðaliða kemur svo að framkvæmd keppninnar og hefur öflug og sýnileg brautarvarsla fengið mikið hrós síðustu ár .